b"\n_START_ARTICLE_\nLysikratesmonumentet\n_START_PARAGRAPH_\nLysikratesmonumentet n\xc3\xa6r Akropolis i Athen, Hellas, ble reist av choregos Lysikrates, en velst\xc3\xa5ende mes\xc3\xa9n som ga \xc3\xb8konomisk st\xc3\xb8tte til musikalske oppsetninger i Dionysosteateret. Han lot monumentet reise til minne om at en oppsetning vant f\xc3\xb8rste pris i \xc3\xa5r 335/334 f.Kr. En choregos var en sponsor som betalte for, og ledet oppl\xc3\xa6ring av greske sangere, skuespillere og dansere. Monumentet befinner seg i en liten hage i Tripodongaten (\xc2\xabTripodenes gate\xc2\xbb), som f\xc3\xb8lger samme l\xc3\xb8p som den gjorde i antikken. Gaten ledet da frem til Dionysosteateret og var tidligere flankert med koragiske monumenter. Disse monumentenes fundament ble gjenfunnet under utgravninger i 1980-\xc3\xa5rene._NEWLINE_Monumentet er kjent for at det var den f\xc3\xb8rste gangen korintiske s\xc3\xb8yler ble brukt p\xc3\xa5 utsiden av en bygning. Bygningen ble brukt i designen av bronseminiatyren som deles ut til vinnere av Driehaus' pris i arkitektur.\n_START_SECTION_\nHistorie\n_START_PARAGRAPH_\nDen sirkul\xc3\xa6re konstruksjonen som er plassert p\xc3\xa5 et h\xc3\xb8yt, kvadratisk podium, er det f\xc3\xb8rste greske monument som har s\xc3\xb8yler i den  korintiske s\xc3\xb8yleorden utvendig. Opprinnelig var monumentet kronet tripod i bronse, som var plassert p\xc3\xa5 en base rikt dekorert med blomster. Bronsetripoden var premien som Lysikrates' kor vant. I frisene vises episoder fra myten om Dionysos. Ritualene i tilbedelsen av ham utviklet seg til det greske teateret. _NEWLINE_I 1658 ble et fransk kloster i Kapusinerordenen grunnlagt like ved monumentet, og i 1669 kj\xc3\xb8pte de omr\xc3\xa5det der Lysikratesmonumentet st\xc3\xa5r. Det var den gang kjent som \xc2\xabDemosthenes' lanterne\xc2\xbb En tolkning av en inskripsjon p\xc3\xa5 monumentet, foretatt av Jacob Spon fastslo hva dets opprinnelige betydning var. De unge britiske arkitektenen James Stuart og Nicholas Revett foretok oppm\xc3\xa5linger og publiserte i 1762 de f\xc3\xb8rste tegningene av monumentet i verket Antiquities of Athens, utgitt i London. Takket v\xc3\xa6re gravyrene de publiserte ble monumentet ber\xc3\xb8mt i Frankrike og England, og de \xc2\xabforbedrede\xc2\xbb versjonene ble bygget og brukt som fokuspunkt i mange engelske landskapshager. Da Lord Byron bes\xc3\xb8kte Hellas for andre gang overnattet han i klosteret. I 1818 plantet broder Francis Hellas' f\xc3\xb8rste tomatplanter i klosterhagen. I 1821 ble klosteret brent ned under den ottomanske okkupasjonen av Athen, og deretter revet. Monumentet overlevde og ble etter dette utsatt for v\xc3\xa6r og vind. Munkene pr\xc3\xb8vde i 1829 \xc3\xa5 selge det til en engelskmann p\xc3\xa5 reise, men det var for tungvint \xc3\xa5 demontere og frakte, s\xc3\xa5 handelen ble avlyst. Lysikratesmonumentet hadde n\xc3\xa5 f\xc3\xa5tt status som et ikon i gjenoppdagelsen av gresk kultur._NEWLINE_Franske arkeologer gravde monumentet frem fra ruinene av klosteret og lette etter manglende arkitektur-elementer. Det ble restaurert i 1876\xe2\x80\x931887 under ledelse av arkitektene Fran\xc3\xa7ois Boulanger og E. Loviot og tilsyn fra den franske regjeringen.\n_START_SECTION_\nAndre versjoner av monumentet\n_START_PARAGRAPH_\nBer\xc3\xb8mte britiske versjoner av monumentet er blant annet  Dugald Stewart-monumentet og monumentet over Burns, begge reist p\xc3\xa5 Calton Hill i Edinburgh. Andre er for eksempel t\xc3\xa5rnet til St. Giles-kirken i Elgin og i hageanleggene i Shugborough, Staffordshire og Alton Towers. Den grade I-vernede kirken St. John the Evangelist i Chichester har en \xc2\xabmeningsl\xc3\xb8s miniatyr\xc2\xbb av monumentet som kroner taket._NEWLINE_I USA brukte arkitekten William Strickland Lysistratesmonumentet som modell for kuppelen p\xc3\xa5 Merchants' Exchange i Philadelphia. Han brukte den p\xc3\xa5 nytt til  kuppelen p\xc3\xa5 Tennessee State Capitol-bygningen i Nashville._NEWLINE_I Maine lot designeren bak Portland Breakwater-fyrlykten seg inspirere av monumentet. Varianter av det ble ogs\xc3\xa5 brukt i modnumenter reist etter den amerikanske borgerkrigen, og plassert \xc3\xb8verst p\xc3\xa5 mange Beaux-Arts-t\xc3\xa5rn, som t\xc3\xa5rnene p\xc3\xa5 The San Remo (145 Central Park West i New York). Det mest fremtredende eksempelet p\xc3\xa5 hvordan Lysistratesmonumentet har blitt brukt i arkitekturen er monumentet over soldater og sj\xc3\xb8menn som ble reist p\xc3\xa5 Riverside Drive i New York City i 1902. Det ble tegnet av arkitektene Charles og Arthur Stoughton._NEWLINE_I Australia finnes en versjon av monumentet i botanisk have i Sydney, New South Wales. Det kroner ogs\xc3\xa5 det pyramideformede taket p\xc3\xa5 Melbournes Shrine of Remembrance."